als_Latn dik_Latn sag_Latn
Këna nuk është vetëm për flokët. Ngjyruesi i kësaj bime të shenjtë shërben madje me shekuj që të lidhë njerëzit me hyjnoren. Pikturimi i lëkurës me simbole të ndryshme ka thirrur hirin hyjnor, bekimin, shëndetin dhe lumturinë te shumë religjione. Pikërisht kjo praktikë ka frymëzuar Sara Jurçiç për t’u marrë me veprimtari me këna. Vizatimet e saj në lëkurë janë rezultat i intuitës dhe dashurisë ndaj kësaj tradite, dhe çdo krijimtari e saj është unikat i papërsëritshëm.
Për shkak të substancave shëruese këna është konsideruar si bimë e shenjtë
Pikturimi i lëkurës me simbole dhe modele të ndryshme me ndihmën e kënës, që tradicionalisht është quajtur Mehndi, ishte i njohur edhe në Egjiptin e lashtë dhe Perandorinë Romake nga ku është përhapur nëpër Indi, Afrikën veriore dhe jugore, Pakistan dhe Indonezi. Për shkak të substancave shëruese të cilat bimën e përshkojnë nga rrënjët e deri te lulja, këna në zonat ku rritet në mënyrë autoktone konsiderohet si një bimë e shenjtë, kurse pikturimi i lëkurës me ngjyruesin e saj simbolizon mirënjohjen ndaj Perëndisë dhe është shenjë e bekimit dhe mbrojtjes nga e keqja.
Fillimisht një teknikë e thjeshtë e pikturimit të duarve dhe këmbëve u zhvillua në art të pasur me simbole dekorative që kanë dalë nga traditat e ndryshme të popujve që e përdorin. Sot, në Indi dhe vendet arabe ritualisht pikturohen duart e nuseve.
Pikturimi i nuses, gruas shtatzënë, fëmijëve
Me pikturimin në prag të dasmës thirret dashuria, lumturia, bollëku dhe besnikëria në martesën e ardhshme. Në Indi dhe Marok është zakon që në tremujorin e tretë të shtatzënisë të pikturohet barku i gruas shtatzënë, sepse besohet se ky ritual mbron gruan dhe fëmijën gjatë lindjes. Pikturimi me kënë është praktikë e popullarizuar fetare në Islam, Judaizëm, Hinduizëm dhe Krishterizmin Koptik. Besohet se me të mund të ndikohet edhe në depresionin e pas lindjes.
Gjegjësishtë, me pikturimin tradicional të thembrrave tetë javë pas lindjes gruas i ofrohet mbështetje emocionale dhe e ndihmon atë që pas shërimit të reintegrohet në shoqëri. Nën pretekstin se duhet të ruhet vizatimi, ky ritual pengon gruan që të ngrihet dhe të bëjë punët e shtëpisë dhe kështu i mundëson që më shpejt të rifitojë forcën. Edhe pse kjo mund të tingëllojë e çuditshme, duhet ta dini se vendet ku zhvillohet kjo traditë kanë shkallë shumë të ulët të depresionit pas lindjes.
Mbështetje për të sëmurët, por edhe parandalim
Këna u zhvendos edhe në Perëndim dhe aplikimi i saj për qëllim të pikturimit ka kaluar të gjitha përmasat e traditës dhe ka gjetur vend në jetën e përditshme të shumë njerëzve. Me të shënohen momente të rëndësishme në jetën e njerëzve – shtatzënia, lindja, martesa, festat, kurse përdoret gjithashtu edhe si mbështetje gjatë kohës së sëmundjes. Në botë është praktikë e njohur pikturimi i kokës së të sëmurëve nga kanceri të cilët i nënshtrohen kimioterapisë. Përveç se zbukurohen dhe zhvendosin vëmendjen ndaj simptomave të sëmundjes dhe trajtimit, me këtë gjest i ofrohet edhe mbështetja.
Sikur edhe momentet e shënuara në kohë, edhe këna është e përkohshme. Varësisht se si kujdeseni për të, vizatimi në lëkurë mund të qëndrojë nga një deri në tri javë, dhe pastaj gradualisht zbehet. Përveç estetikës dhe simbolikës, këna fsheh edhe shumë veti tjera të dobishme. E aplikuar në lëkurë redukton ose eliminon plotësisht bakteret e dëmshme dhe kështu ul rrezikun e infektimit, freskon trupin, qetëson lëkurën dhe vepron si një analgjezik i butë për inflamacionet me dhimbje të lëkurës.
Që ti ndjeni të gjitha këto të mira, është e nevojshme që këna të jetë plotësisht natyrale, e freskët, organike, pa shtimin e kriprave metalike dhe konservansëve. Këna natyrale është ekskluzivisht e kuqe dhe në formë pluhuri. Për kënën, e cila është e përgatitur paraprakisht nuk mund të jemi të sigurt se është e pastër dhe natyrale, për këtë, duhet të jemi shumë të kujdesshëm me përdorimin e saj. Këna e tillë mund të përmbajë ngjyrues shumë të dëmshëm kimik dhe të dëmtojë përhershëm lëkurën./femra.net/
als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn